-ફાયરના કર્મચારી,દુકાનદાર સહિત પાંચ દાઝ્યા
અમદાવાદ, તા.૧૦ એપ્રિલ, ૨૦૧૨
સુરતમાં સોમવારે મોડી રાત્રે કપોદરા રોડ પર આવેલી રચના સોસાયટી ખાતે ફટાકડાની દુકાન પર ઇલેકટ્રીકનો વાયર પડવાના કારણે દુકાનમાં આગ ફાટી નીકળી હતી. જેના કારણે ફટાકડાના ભયંકર અવાજો અને આતશબાજીના કારણે લોકોમાં ભયનો માહોલ છવાઇ જવા પામ્યો હતો.
આ અંગેની જાણ થતાં ફાયરબ્રિગેડના ઉચ્ચ અધિકારીઓની ટીમ ૧૦ પાણીની ટેન્કર અને ૧૦ ફાયર ફાઇટર સાથે દોડી ગઇ હતી અને પાંચ કલાકની જહેમત બાદ આગને કાબૂમાં લીધી હતી. આગમાં દુકાનદાર અનિલ જૈનના પિતા લુક્કરણ જૈન અને ફાયરબ્રિગેડના એક અધિકારી તેમજ અન્ય ત્રણ ફાયરમેન સહિત કુલ પાંચ વ્યકિત સખત રીતે દાઝી ગયા હતા. તેઓને સુરતની સ્નીમેર હોસ્પિટલમાં દાખલ કર્યો છે.